Lavrov va Kuleba muzokaralari: Rossiya va Ukraina tashqi ishlar vazirlari nimaga kelishdi?

Rossiya va Ukraina tashqi ishlar vazirlari Sergey Lavrov va Dmitriy Kuleba Turkiya tashqi ishlar vaziri Mavlud Chavusho'g'lu vositachiligida 10 mart, payshanba kuni muzokara o'tkazdi.
Ma'lum qilinishicha, uchrashuv Antaliyada bo'lib o'tgan va deyarli ikki soat davom etgan. Rossiya tashqi ishlar vaziri muzokaralardan keyin quyidagicha bayonot bergan:
Lavrov Rossiya Ukrainaning neytral bo'lishini istashini va uning xavfsizligi kafolatlarini muhokama qilishga tayyorligini bildirgan. “Biz Ukrainani harbiylashtirishni, mamlakatda neonatsistlar davlati qurish tendentsiyasi davom etishini istamaymiz”, — degan vazir.
Muzokarada Lavrov to'xtalgan muhim mavzulardan biri Ukrainadagi rus tili va rusiyzabon aholiga nisbatan zulm ko'rsatilayotgani bo'lgan. “Rossiya Ukrainani rus tili va rus madaniyatini taqiqlamaganini do'stona ko'rishni xohlaydi”, — degan Lavrov.
Rossiya tashqi ishlar vaziri Ukrainadagi vaziyat Rossiyaning dunyo siyosiy xaritasida bo'lish huquqi uchun kurashligini aytgan. Rossiyaning Boltiqbo'yi va Polshaga hujumi haqidagi mish-mishlar esa soxta ekanini qayd etgan.
“Biz sizni neft va gazimizni sotib olishga ko'ndirmaymiz. Sotish uchun bozorlarimiz bo'ladi va ular allaqachon mavjud”, — degan Rossiya rasmiysi.
O'z navbatida, Ukraina tashqi ishlar vaziri Dmitriy Kuleba muzokaralar qiyin kechganini ta'kidlagan. Vazir tomonlar o't ochishni to'xtatish bo'yicha bir qarorga kela olmaganini va Ukraina Rossiya tomonidan ilgari surilgan talablarga rioya qilmoqchi emasligini aytgan.
“Rossiya o't ochishni to'xtatishni Putinning Ukrainaga qo'ygan talablarining bajarilishi bilan bog'laydi. Ukraina taslim bo'lmadi va bo'lmaydi. Biz diplomatiyaga tayyormiz, diplomatik yechim izlayapmiz. Ammo bu yo'q bo'lganda o'zimizni fidokorona qurbon qilamiz, odamlarni rus tajovuzidan himoya qilamiz. Umid qilamanki, bugungi format davom etadi”, — deya qo'shimcha qilgan Dmitriy Kuleba.